KIRJALLINEN KYSYMYS E-0732/01 esittäjä(t): Mogens Camre (UEN) komissiolle. Säteilyvaaran poistamiseen tarkoitetut matkapuhelinten tekniset standardit.



Virallinen lehti nro 340 E , 04/12/2001 s. 0077 - 0078



KIRJALLINEN KYSYMYS E-0732/01 esittäjä(t): Mogens Camre (UEN) komissiolle (9. maaliskuuta 2001) Aihe: Säteilyvaaran poistamiseen tarkoitetut matkapuhelinten tekniset standardit Matkapuhelinten haitallista säteilyä koskevat paljastukset antavat aihetta huoleen siitä, että matkapuhelimet vahingoittavat etenkin lasten terveyttä. Koska säteilyn vaarallisuus riippuu puhelimen ja sen käyttäjän pään välisestä etäisyydestä, on ensisijaisin ratkaisu tehdä matkapuhelimista sellaisia, että kuuloke ja mikrofoni ovat erillään itse puhelimesta, siten kuin voidaan tehdä niin sanotussa hands free -toiminnossa. Kuluttajansuojelu edellyttää, että tämä mahdollisuus ei ole vain valinnainen vaihtoehto, vaan että Euroopan unionissa vahvistetaan yhtenäinen standardi, jonka mukaan kuuloketta ja mikrofonia ei sijoiteta itse puhelimeen, vaan johtoon, mikä takaa, että lähettimestä lähtevä säteily ei kohdistu suoraan puhelimen käyttäjän päähän. Uusien matkapuhelinten rakenteen muuttaminen edellä kuvatun kaltaiseksi ei aiheuta mitään erityiskustannuksia, ja koska puhelimen elinikä on suhteellisen lyhyt, vaihdetaan terveyshaittoja aiheuttavat puhelimet toisiin melko lyhyen ajan kuluessa. Edellä mainitun huomioon ottaen pyydän komissiota ilmoittamaan, aikooko se esittää ehdotuksen matkapuhelinten uusista standardeista, joiden avulla säteilyriski voidaan eliminoida? Erkki Liikasen komission puolesta antama vastaus (12. kesäkuuta 2001) Komissio on antanut nykyisen matkapuhelimien turvallisuutta koskevan lainsäädännön(1) pohjalta toimeksiannon M/305(2) eurooppalaisille standardointielimille. Toimeksiannossa pyydetään laatimaan laitteiden muodostamia sähkömagneettisia kenttiä koskevia standardeja kahden ensimmäisessä alaviittauksessa mainitun direktiivin puitteissa. Etusijalla ovat erityisesti matkapuhelimia koskevat standardit, ja ensimmäiset standardit ovat saatavilla huhtikuussa 2001. Nämä ensimmäiset standardit käsittelevät matkapuhelimien muodostamien sähkömagneettisten kenttien mittaamistapoja ja neuvoston suosituksen kanssa yhdenmukaisia enimmäistasoja. Neuvoston suosituksessa annetut enimmäistasot noudattavat ennalta varautumisen periaatetta, ja niiden varmuuskertoimen suhde välittömään vaaraan on yli 50. Uuden lähestymistavan periaatteiden mukaan yhteisön lainsäädäntö asettaa keskeiset vaatimukset esimerkiksi terveyden ja turvallisuuden osalta. Standardointielimet kehittävät standardeja, joissa nämä vaatimukset konkretisoituvat teknisiksi kuvauksiksi, ja joita noudattamalla olettamus vaatimusten mukaisuudesta toteutuu. Valmistajia rohkaistaan näin kehittämään uusia matkapuhelimien valmistustapoja, joiden avulla vaatimukset saadaan toteutettua. Yksi vaihtoehto voisi olla arvoisan parlamentin jäsenen mainitsema malli. Yllä mainittujen syiden johdosta komissio on keskittynyt käyttämään standardeja mittausten ja raja-arvojen määrittämiseen ja jättänyt suunnittelua koskevat ratkaisut valmistajille. (1) 9. maaliskuuta 1999 annettu radio- ja telepäätelaitteita koskeva parlamentin ja neuvoston direktiivi 1999/5/EY (EYVL L 91, 7.4.1999) ja tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 19. helmikuuta 1973 annettu neuvoston direktiivi 73/23/ETY (EYVL L 77, 26.3.1973). Enimmäistasojen osalta väestön sähkömagneettisille kentille (0 Hz - 300 GHz) altistumisen rajoittamisesta 12. heinäkuuta 1999 annetun neuvoston suosituksen 1999/519/EY mukaan (EYVL L 199, 30.7.1999). (2) Toimeksiannon M/305 koko teksti löytyy osoitteesta: http://europa.eu.int/comm/enterprise/electr_equipment/lv/index.htm (katso kohdasta EMF).